b'\n_START_ARTICLE_\nDirektiv (Den europeiske union)\n_START_PARAGRAPH_\nDirektiv i EU er en lov (rettsakt) som fastsetter et m\xc3\xa5l som landene skal oppn\xc3\xa5. Direktiver gjelder i utgangspunktet ikke direkte i medlemslandene, men krever s\xc3\xa6rskilt ratifisering i de enkelte medlemsstatene. Rettigheter og plikter for borgerne gjelder f\xc3\xb8rst etter at nasjonalstatene har gjennomf\xc3\xb8rt direktivet. _NEWLINE_Direktiver som inng\xc3\xa5r i saksomr\xc3\xa5der omfattet av E\xc3\x98S-avtalen m\xc3\xa5 ogs\xc3\xa5 innf\xc3\xb8res i de EFTA-land som er tilsluttet denne avtalen._NEWLINE_En \xc2\xabrettsakt\xc2\xbb i EU er en beslutning eller et vedtak som er truffet med hjemmel i EUs grunnleggende traktater.\n_START_SECTION_\nForm\xc3\xa5l\n_START_PARAGRAPH_\nHensikten med direktiver er \xc3\xa5 tilstrebe st\xc3\xb8rst mulig grad av rettslikhet mellom medlemslandene (s\xc3\xa5kalt harmonisering), samtidig som medlemsstatene st\xc3\xa5r fritt til \xc3\xa5 velge form og metode for innf\xc3\xb8ringen. _NEWLINE_Hjemmelen for, og definisjonen av, begrepet direktiv finnes i Roma-traktatens artikkel 249(3). EU-domstolen har i en rekke dommer utfylt og fastlagt i hvor stor grad medlemsstatene er tvunget til \xc3\xa5 oppfylle EU-direktivs intensjoner._NEWLINE_EU-domstolen sl\xc3\xa5tt fast at myndighetene i EUs medlemsland kan holdes ansvarlig dersom borgere eller bedrifter blir skadelidende p\xc3\xa5 grunn av manglende eller mangelfull gjennomf\xc3\xb8ring av et direktiv. En slik rettspraksis finnes ikke for EFTA/E\xc3\x98S-landene.\n_START_SECTION_\nHvordan direktiver vedtas\n_START_PARAGRAPH_\nForslag om nye direktiver fremmes og utredes av Europakommisjonen, og vedtas i et samspill mellom Europakommisjonen, Ministerr\xc3\xa5det og Europaparlamentet._NEWLINE_Den hyppigst brukte prosedyren kalles Den alminnelige lovgivningsprosedyre, tidligere kalt medbestemmelsesprosedyren. Prosedyren f\xc3\xb8lges i over 90% av rettsaktene._NEWLINE_ I henhold til Lisboa-traktaten som tr\xc3\xa5dte i kraft 1. desember 2009 ble medbestemmelsesprosedyrens omr\xc3\xa5de utvidet slik at n\xc3\xa6r alle rettsakter vedtas etter denne prosedyren. Dersom Ministerr\xc3\xa5det med kvalifisert flertall har vedtatt Kommisjonens direktivforslag, kan Europaparlamentet med absolutt flertall foresl\xc3\xa5 endringer eller legge ned veto. Dersom Ministerr\xc3\xa5det ikke godkjenner Europaparlamentets endringsforslag, nedsettes det et forliksutvalg. Direktivforslaget blir ikke vedtatt dersom forliksutvalgets forliksforslag ikke f\xc3\xa5r kvalifisert flertall fra Ministerr\xc3\xa5det og simpelt flertall fra Europaparlamentet.\n_START_SECTION_\nTidsfrist for innf\xc3\xb8ring\n_START_PARAGRAPH_\nFra de er vedtatt i EU, har medlemsstatenes parlamenter en tidsfrist, vanligvis p\xc3\xa5 18 m\xc3\xa5neder, p\xc3\xa5 \xc3\xa5 implementere direktivet i eget lands lovverk. Medlemslandene st\xc3\xa5r fritt til \xc3\xa5 velge form og metode for \xc3\xa5 gj\xc3\xb8re direktivet til eget lands lov. Medlemslandene har ikke anledning til \xc3\xa5 innf\xc3\xb8re lover som strider med gjeldende direktiv. Formfriheten for direktivimplementeringen inneb\xc3\xa6rer at dersom et medlemsland lar v\xc3\xa6re \xc3\xa5 innf\xc3\xb8re direktivet, eller trenerer innf\xc3\xb8ringen av det, vil det likevel kunne gj\xc3\xb8res gjeldende i henhold til prinsippet om direkte virkning.\n_START_SECTION_\nEU-direktiver og norsk rett\n_START_PARAGRAPH_\nGjennom E\xc3\x98S-avtalen er Norge forpliktet til \xc3\xa5 innf\xc3\xb8re EU-direktiver som gjelder det indre marked i norsk rett. Norge har mulighet til \xc3\xa5 reservere seg mot EU-direktiver. I Soria Moria-erkl\xc3\xa6ringen sa at den r\xc3\xb8dgr\xc3\xb8nne regjeringen kom til \xc3\xa5 vurdere \xc3\xa5 bruke reservasjonsretten Norge har, dersom s\xc3\xa6rlige interesser ble truet. _NEWLINE_I 2011 gjorde Stoltenberg-regjering bruk av Norges reservasjonsrett mot \xc3\xa5 innlemme det tredje postdirektivet i E\xc3\x98S-avtalen. Erna Solbergs regjering \xc3\xb8nsket imidlertid \xc3\xa5 ta direktivet inn i E\xc3\x98S-avtalen, noe som ble meddelt EU 19. november 2013._NEWLINE_Sp\xc3\xb8rsm\xc3\xa5let om bruk av reservasjonsretten har ogs\xc3\xa5 v\xc3\xa6rt debattert ved innf\xc3\xb8ringen av datalagrings- og tjenestedirektivet._NEWLINE_EFTAs overv\xc3\xa5kningsorgan (ESA) har til oppgave \xc3\xa5 kontrollerere at Norge tar direktivene inn i norsk lovgivning.'